
CJ 


Dobrodošli na univerzitet 


Studenti vode dvostruki život, razapeti 
između svog sadašnjeg statusa i odvojene uloge u 
kojoj će se jednog dana naći. Sadašnji status studenta 
je prosjački, 80% studenata ima manja primanja od 
najslabije plaćenih radnika. Studenti se, za razliku 
od radnika, ne bune zbog toga, jer oni, za razliku od 
radnika, imaju nadu. Student očekuje dobro plaćeni 
posao, jednog dana kada diplomira, neznajući da na 
beogradskom univerzitetu studiranje u proseku traje 
više od 7 godina, kao i da manje od jedne trećine 
studenata zaista i završi fakultet. Ipak student veruje 
da će baš on biti taj koji će završiti fakultet i to u roku. 
I šta onda? Oni koji završe prirodne ili tehničke nauke 
će, ako uopšte uspeju da se zaposle u struci, raditi 
slabo plaćene poslove i životariti na dnu hijerarhijske 
lestvice. Ipak, mnogi će završiti radeći fizičke poslove 
za koje fakultet uopšte nije ni potreban. Daleko je 
veći broj onih koji upišu društvene nauke. Većina 
diplomiranih studenata završiće na ekstremno nisko 
plaćenim poslovima, na poslovima administracije, 
pomoćnika, sitnih menadžera. Menadžerski posao 
je jedan od najgorih poslova na svetu, menadžer za 
bednu platu i ogromnu odgovornost svakodnevno 
trpi neviđene količine stresa. Od menadžerskog posla 
gori je samo rad u birokratiji ili administraciji, koji 
ubija svaku inicijativu, guši sva interesovanja i ubacuje 
radnika u začarani krug praznih dana koji se ponavljaju 
u beskraj. No, tada će taj bivši student ponovo početi 
da se nada, ovog puta nadaće se napredovanju u poslu, 
boljoj plati, uticajnijim položajima. Znaš li koji procenat 
onih koji upišu fakultet zaista i ostvari nešto, u skladu 
sa svojim nadama? Taj procenta je tako mali, da 
slobodno možeš smatrati da to nećeš biti ti. Zaluđeni 
spektaklom stalno trčimo za novim šargarepama koje 
ispred nas postavlja kapitalistički sistem. Posle celog 
života trčanja za ovim ili onim šargarepama utrčaćeš 
samo u sopstveni grob. 

I pored svega student ležerno pristaje na 
bedu svake vrste, student je stoički rob, što ga više 
njegovi autoriteti vezuju lancima, to on sebe zamišlja 
slobodnijim. I zaista, studenti dozvoljavaju da im se 
bez ikakvog otpora ili protesta oduzmu teško stečena 
prava, da se obrazovanje do kraja upropasti. Školarine 
neprekidno rastu, a kvalitet obrazovanja je sve 
lošiji. Nejednakosti koje će biti izazvane ogromnim 
školarinama od rođenja će decu razvrstavati u više i 
niže klase. Koliko će studenti iz manjih gradova morati 


da odvajaju za smeštaj, pored svih drugih dažbina 
koje će pratiti buduće školovanje? Obrazovanje će 
postati privilegija dece masovnih ubica, dokazanih 
kriminalaca i ratnih profitera. Ova degradacija 
obrazovanja vrhunac je dostigla kroz preskupe 
privatne fakultete na kojima se ne stiče znanje nego 
diploma. Moderni ekonomski sistem zahteva masovnu 
proizvodnju neobrazovanih studenata nesposobnih 
za samostalno razmišljanje. Tako je univerzitet postao 
institucionalizovana ogranizacija neznanja. 

Kako studenti troše svoje “slobodno" vreme? 
Većina je otvoreno prigrabila potrošačko društvo 
i svoje vreme troši potpuno isprazno i uludo. Oni 
studenti koji bi želeli da sebe smatraju alternativnima 
uglavnom = konzumiraju = ostatke = nekadašnjeg 
alternativnog mainstreama kojije bio loš iu vreme svog 
nastanka. Neki se zanose “politikom — besmislenim 
polemikama između rivalskih političkih partija koje 
se bave samo modifikovanjem sistema eksploatacije. 
Studentskim životima caruju ispraznost, dosada i 
apatija. 

Student je proizvod modernog društva i svoje 
ekstremno otuđenje on može da dovede u pitanje 
samo tako što će u pitanje dovesti društvo u celini. Mi 
smatramo da je neophodno stušiti kapitalistički sistem, 
zasnovan na besomučnoj eksploataciji, neprekidnom 
takmičenju i državi i umesto ovog društva bede i 
otuđenja uspostaviti novo, revolucionarno, društvo. Mi 
se zalažemo za društvo zasnovano na solidarnosti i 
uzajamnoj pomoći, u kome će radni ljudi neposredno 
kontrolisati svoje živote i donositi sve odluke koje ih 
se tiču. 

Sindikat obrazovanja ASI okuplja studente i 
studentkinje, nenastavno i nastavno osoblje. Borimo 
se za smanjivanje školarina i taksi, jeftiniji smeštaj 
u studentskim domovima, nižu cenu ishrane u 
menzama, opšte povećanje plata zaposlenih na 
univerzitetu, kao i za smanjivanje raspona plata. 
Borimo se za besplatno i slobodno, svima dostupno 
obrazovanje, za emancipatorsku kulturu i slobodu 
umetničkog eksperimenta. Za društvo u kojem će 
naučna dostignuća koristiti opštem napretku, a ne 
profku. Borimo se za društvo u kome će život biti 
nepostedan i strastven, u kome će život biti vredan 
življenja. 

Ako u našim ciljevima prepoznaješ svoje 
ciljeve, priključi nam se! 


O zakonu o visokom obrazovanju 


Svi se pitaju šta će nam doneti novi Zakon o 
visokom obrazovanju, i kakva će biti dugo najavljivana 
reforma visokog obrazovanja. Reforma je počela još 
kada su školarine i administrativne takse počele da 
nekontrolisano rastu, kada je poskupela ishrana u 
menzama i smeštaj u studentskim domovima. Reforma 
se nastavlja kroz novi zakon kome se mnogi nadaju, 
neki ga se boje, a pri tome ga niko nije pročitao. 
Pominju se neki strani, nepoznati pojmovi koji će 
nam svima doneti bolje i kvalitetnije obrazovanje za 
koju godinu i opšte blagostanje u dalekoj budućnosti. 
Takođe se pominje da će se sve reforme sprovoditi u 
duhu bolonjskog procesa, a pri tome skoro niko ne zna 
šta je to bolonjski proces. 

“Bolonjski proces" se zasniva na Bolonjskoj 
deklaraciji o formiranju Evropske zone visokog 
obrazovanja. “Tekst Bolonjske deklaracije je vrlo 
kratak i neodređen. Najvažnije stvari koje se pominju 
su “unapređenje mobilnosti građana Evrope? i 
“Uspostavljanje sistema kredita — kao u ECTS 
sistemu. Šta to zapravo znači i koje posledice ima? 
Među državama koje su članice šengenskog sistema 
viza praktično ne postoje granice, to znači da radna 
snaga može nesmetano da cirkuliše unutar šengenske 
zone. Zato se i uvode ECIS poeni. ECTS znači 
Europe Credit Transfering System, to znači da ukoliko 
osoba započne školovanje u Engleskoj može da tokom 
školovanja pređe na francuski univerzitet bez polaganja 
dodatnih ispita, ovaj sistem se upravo uvodi u Srbiju 
kroz novi Zakon o visokom obrazovanju. Svako ko 
se školuje na bilo kom univerzitetu u Srbiji moći da 


školovanje nastavi u nekoj od zemalja zapadne Evrope. 
Međutim, niko nam nije rekao da oni koji se školuju 
u Srbiji uskoro neće imati novca ni za to, a kamo li za 
školovanje u zapadnoj Evropi. 

Pominju se i evaluacija i akreditacija kao sistemi 
kontrole kvaliteta već postojećih fakulteta. To zapravo 
znači da da ako komisija koja sprovodi akreditaciju 
odluči da određeni fakultet nema uslove za rad fakultet 
se zatvata, tj. oduzima se dozvola za rad. Naravno, 
niko ne pominje mogućnost privatizacije fakulteta, ali 
do toga će doći, kao na primer kada je u Engleskoj 
tokom evaluacije zatvoren i privatizovan veliki broj 
škola, među kojima je bilo i veoma dobrih škola. 

Studenti moraju da redovno prisustvuju 
predavanjima i vežbama koja su često tako vremenski 
(ne)raspoređena da između dva predavanja ili vežbi 
postoji pauza duža od jednog sata, tako da bi studenti 
ceo dan provodili na fakultetu. Dakle oni koji rade 
paralelno sa studiranjem neće moći da nastave sa 
studijama jer neće imati novca, a da ne pominjemo 
poseldice ove vezanosti za fakultet na privatni i 
socijalni život studenata. 

Pri tome se opšte otuđenje dodatno podstiče 
kroz mere koje za cilj imaju razbijanje solidarnosti među 
studentima i pripremanje za besomučno kapitalističko 
takmičenje. 

Član 88. stav 3. “Student koji se sam finansira i koji 
u toku akademske godine ostvari 60 E C TS bodova može da se 
u narednoj akademskoj godini /mansira iz budžeta.“ 

Član 88. stav 4. “ Pravo iz stava 3. ovog dana student 
ostvaruje ako serangira u okviru ukupnog broja studenata čije se 
studije mansiraju iz budžeta, na način i po postupk u utvrjenim 
opštim aktom visok ošk olsk e ustanove" 

To znači da je broj studenata koji se finansiraju 
iz budžeta fiksan i da student koji se finansira iz svog 
džepa mora da čeka da neko od njegovih kolega 
padne na samofinansiranje da bi on mogao da pređe 
na budžet. To stvara veliku podelu između studenata 
koji imaju privilegiju studiranja na budžetu i onih koji 
tu privilegiju nemaju, isto tako forsira se takmičenje 
između samofinansirajućih studenata koji se moraju 
takmičiti među sobom kako bi imali što više poena da 
bi bili prvi na listi i prešli na budžet. Samofinansirajući 
studenti će se bukvalno nadati da će neki njihov kolega 
sa budžeta pasti na samofinansiranje kako bi oni 
mogli da se uglave na njegovo mesto. Ovo guši svaku 
solidarnost među ljudima i čoveka pretvara u mašinu. 
Studenti su nagonjeni na besomučno takmičenje među 
sobom da bi bili bolji od drugih i tako postali maskota 
univerziteta, koji je postao maskota tržišta. 

Ovako čovek postaje roba na tržištu rada, a 
cilj obrazovanja umesto vaspitanja i razvijanja ličnosti 
postaje obuka mašna za proizvodnju koje se nadaju da 
će se dobto prodati. Da li je to budućnost koju želite? 

